સુપ્રીમ કોર્ટે સહારા કેસમાં સ્વીકાર્યું તેમ, અખબારોની સ્વતંત્રતા અને ન્યાયના વહીવટ વચ્ચેનું સ્વીકાર્ય સંતુલન જાળવી રાખવું કંઈ હંમેશાં સહેલું હોતું નથી. અલબત્ત, તાજેતરના “ગેગ ઓર્ડર્સ" તો પ્રેસની સ્વતંત્રતા અને ન્યાયના વહીવટ, બંને માટે વિનાશક છે. આવા આદેશો પત્રકારોના અહેવાલો પર આધાર વગરની પૂર્વ મર્યાદાઓ મૂકે છે એટલું જ નહિ, કોઈ ઠોસ કારણ ન જણાવ્યું હોવાથી એવા આદેશો જાહેર જનતાને મૂળ ઇરાદા વિશેના સવાલોના વંટોળે પણ ચઢાવે છે, ખાસ તો હાઈ-પ્રોફાઈલ કિસ્સાઓમાં! વાસ્તવિક જીવનમાં કઈ રીતે ન્યાય કરવામાં આવી રહ્યો છે, એ જોવાથી લોકોનો અદાલતી વ્યવસ્થા અને ન્યાયતંત્રમાં વિશ્વાસ મજબૂત થાય છે. પણ આવા હાઈ-પ્રોફાઇલ મુકદ્દમાની કાર્યવાહીના પ્રસારણ ને પ્રકાશન પર રોક મૂકીને, અદાલતો માત્ર મુક્ત વાણીના હકને ફગાવતી જ નથી, પણ ન્યાયતંત્રમાં જાહેરજનતાના ભરોસાને ઘટાડીય રહી છે.